#JongStemme: Pleit van ŉ konserwatiewe AfrikanerDeur Frans de Klerk Frans de Klerk (Foto: Verskaf) Wat is ŉ Afrikaner? Eers Europese setlaars en toe Vryburgers. “Ik ben een Afrikaander,” kom die eerste ‘Afrikaner’-vermelding deur Hendrik Biebouw in 1707 (dit nog voor Afrikaners werklik Afrikaans gepraat het). Vandaar gaan Afrikaners deur verskillende fases. “Afrikaanders” verken Suid-Afrika, word Trekkers en Voortrekkers. Ons word Boere en daarna (onder meer) Transvalers, Vrystaters en Kapenaars. Onder druk word ons Bittereinders en Rebelle. Vir ŉ ruk lank was ons Blankes, en eindelik is ons vandag Suid-Afrikaners. Onder verskeie name, met verskillende definisies, is die Afrikaner-volk duidelik deel van Suid-Afrika se tydlyn. Daar word nie getwyfel of die Vryburgers, Voortrekkers, Boere of Bittereinders werklik Afrikaners was nie. Inteendeel, is dit voor die hand liggend. Vandag sukkel ons wel om te onderskei tussen Afrikaners en Suid-Afrikaners. Kan elkeen wat Afrikaans praat hulself Afrikaners verklaar? Moet jy ŉ afstammeling wees van die Europese setlaars? Is daar sekere politieke boksies wat jy moet aftik om deel uit te maak van die Afrikaner-gemeenskap? Ek dink dat elkeen self bepaal of hulle ŉ Afrikaner is, al dan nie. Ek hoor telkens die volgende bekende opmerking: “As die volk net ŉ bietjie kan saamstaan, dan sal ons nie meer so swaar kry nie.” Amper so asof die Afrikaner-volk die individu iets skuld. Die volk bestaan nie om die Afrikaner te help nie; die Afrikaner bestaan om die volk te help. Daarom sê ek weer – elkeen bepaal self of hulle ŉ Afrikaner is. Jy moet ŉ aktiewe keuse maak om die volk te help (en die hemel weet, die volk het dit nodig). Hiermee sê ek nie dat Afrikaners nie ander stryde kan ondersteun nie, maar slegs dat Afrikaners realisties moet prioriseer. Ons het nie op die oomblik die luuksheid om ons “oorloë” te kan kies nie. Ons word aangeval, ons moet verdedig. Daarna kan ons ander opsies oorweeg. Wat is ŉ Afrikaner? Dit is nie jou Springbok-trui en liefde vir sokkie wat jou ŉ Afrikaner maak nie. Dit is ook nie jou familieboom wat al die pad terugdateer tot 1652 nie. Dit is bloot net jou keuse om Afrikaners te prioriseer. #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan. As jy tussen 18 en 26 jaar oud is en ŉ meningstuk wil skryf, stuur ŉ e-pos na [email protected] en ons maak graag kontak met jou.